Karinis orlaivis

Karinis orlaivis () – orlaivis (šiais laikais – paprastai lėktuvas arba sraigtasparnis), naudojamas karinėse organizacijose karinėms užduotims vykdyti. 

Pagal vykdomų užduočių pobūdį kariniai orlaiviai būna:
 kovos orlaiviai – kariniai orlaiviai, skirti naikinti priešo gyvąją jėgą, įrangą ar infrastruktūrą naudojant orlaivio ginklus. Kovos orlaiviai paprastai gaminami ir pardavinėjami tik ginkluotosioms pajėgoms. 
 nekovos orlaiviai – kariniai orlaiviai, kurių paskirtis nėra naikinti priešą. Tokie orlaiviai gali turėti savigynai skirtų ginklų. Paprastai atlieka aprūpinimo užduotis.

Kovos orlaiviai

Kovos orlaiviai paprastai skirstomi pagal numatytas atlikti funkcijas:
 Naikintuvai:
 perėmimo arba gaudomieji naikintuvai (; ) – lėktuvai, skirti priešo lėktuvams naikinti ore. Naudojami (a) kaip oro gynybos naikintuvai teritorijai ir antžeminiams ar antvandeniniams objektams dengti, taip pat kitiems lėktuvams lydėti, (b) kaip oro pranašumo užkariavimo lėktuvai, skirti priešo naikintuvams naikinti ir taip pranašumui ore įgyti. Kartais skiriami šių naikintuvų poklasiai:
 naktiniai naikintuvai – gaudomieji naikintuvai, specializuoti naudoti naktį. Ši naikintuvų kategorija būdinga Antrojo pasaulinio karo laikams. Juose paprastai būdavo įrengiami radarai, kad būtų galima aptikti priešo lėktuvus.
 eskortiniai naikintuvai () – gaudomieji naikintuvai, paprastai turintys didelį veikimo spindulį, todėl galintys lydėti strateginius bombonešius ir ginti juos nuo priešo naikintuvų. 
 bombonešių naikintuvai () – gaudomieji naikintuvai, ginkluoti didelių skaičiumi didesnio kalibro patrankų ir skirti naikinti sunkiuosius bombonešius, kurie paprastai turėdavo daug savigynos kulkosvaidžių ir/ar patrankų.
 naikintuvai-bombonešiai – atliekantys tiek gaudomojo naikintuvo, tiek bombonešio funkcijas. Paprastai gali nešti aviacines bombas, turi bombų nutaikymo įrangą. 
 Bombonešiai () – lėktuvai, skirti naikinti taikinius aviacinėmis bombomis. 
 pikiruojamieji bombonešiai () – bombonešiai, pritaikyti tiksliai atakuoti antžeminius ar antvandeninius taikinius pikiruojant, kas užtikrindavo didelį taiklumą. Dabar tokie bombonešiai nebenaudojami.
 strateginiai bombonešiai () – didelio veikimo spindulio sunkieji bombonešiai, skirti naikinti strateginiams taikiniams.
 Torpednešiai () – torpedomis ginkluoti lėktuvai, skirti laivams naikinti. Būdingi Antrojo pasaulinio karo laikotarpiui. Dažnai priskiriami bombonešiams.
 Raketnešiai – sunkieji lėktuvai, ginkluoti sparnuotosiomis raketomis, skirti jūros ir sausumos taikiniams naikinti. Dažnai priskiriami bombonešiams. 
 Šturmo lėktuvai () – lėktuvai, skirti atakuoti antžeminius (kartais – ir antvandeninius) taikinius iš skutamojo skrydžio ar lėkšto pikiravimo.
 Artilerijos lėktuvai () – paprastai perdirbti transportiniai lėktuvai, atakuojantys priešus patrankomis, kulkosvaidžiais, granatsvaidžiais pro šonines duris ir šaudymo angas. 
 Elektroninės kovos lėktuvai () – elektroninės kovos priemonėmis aprūpinti lėktuvai (paprastai perdirbti naikintuvai ar bombonešiai), kurių tikslas slopinti priešo elektronines kovos priemones. Dažnai ginkluoti ir priešradarinėmis raketomis. 
 Jūrų patruliniai lėktuvai () – lėktuvai, skirti patruliuoti jūras ir vandenynus, ieškoti antvandeninių ir povandeninių priešo laivų ir naikinti juos priešlaivinėmis ir priešpovandeninėmis raketomis, kitais priešpovandeniniais ginklais. 
 Kovos sraigtasparniai:
 atakos sraigtasparniai () – skirti naikinti antžeminius taikinius
 priešpovandeniniai sraigtasparniai – skirti ieškoti ir naikinti povandeninius laivus.

Nekovos orlaiviai
Nekovos orlaiviai paprastai irgi skirstomi pagal numatytas atlikti funkcijas:
 Stebėjimo () ir žvalgybos lėktuvai ()  
 Kariniai transporto lėktuvai – skirti gabenti krovinius, keleivius, pervežti desantininkus ir desantuojamą techniką
 Degalų lėktuvai () – lėktuvai, gabenantys degalus ir turintys degalų perpylimo į skrendančius orlaivius įrangą.
 Mokomieji lėktuvai () – skirti apmokyti pradedantiems ir pažengusiems pilotams. 
 Skraidančios vadavietės – iš jų vadovaujama aviacijos veiksmams
 Kariniai sklandytuvai – Antrajame pasauliniame kare gana plačiai naudoti kaip transportiniai orlaiviai. Dabar nebenaudojami.

Nuorodos 

Karinė aviacija